1Yesu niyali nakeenda nawawo, yeecha yabona omusaacha webulwa naali omuwofu. 2Mani abeeki bae beecha bamuteeba bati, “Rabbi, naanu mweene owahola esibi hu musaacha wuno yebulwe naali omuwofu, niye omusaacha wuno, kose abebusi bae?” 3Nae Yesu yabakobolamo ati, “Haba sisyali mbwe ni omusaacha wuno niye owahola esibi, kata haba si beebusi bwae daawe, nae hu mirimo cha Nasae chinyale ohumuboneheramo. 4Huhoyeere ohuhola emirimo ch'oyo owanduma, nisisisiiri esideete; olwohuba esiro siba sichia ohwiicha, mani abulewo omuundu yeesi onyala ohuholaho omulimo. 5Nimba nisisiiri mu syaalo muno, ndi obulafu bw'esyaalo.” 6Mani niyaboola atyo, yeecha yafuucha aasi mani yaniasa eloba nende amate kae, mani yaabaha edosi elyo hu moni ch'omusaacha oyo, 7namuboolera ati, “Cha, weyose mu diba lya Siloamu” (esyeekesa mbwe Ndatumwa). Mani yeecha yacha mani yeyosa, mani yaakobola naabona. 8Abandu bali bamenya nae, alala nende abo abali bamubona hale nasisiiri omusabirisi, beecha baboola bati, “Wuno siniye omusaacha wali niyehalaanga mani nasabirisa?” 9Abandi nabo baboola bati, “Ngandi niye omweene-no-mweene”. Abandi nabo baboolaanga bati, “Haba bbe, afwanana busa nae.” Nae omweene yaboola ati, “Ese nise omusaacha mweene oyo.” 10Nabo bamuboolera bati, “Mani nae emoni chao chilimbuuswe chitye?” 11Nae yakobolamo ati, “Omusaacha olaangwa Yesu niye oniasire eloba, mani yaalibaha hu moni change mani yamala yaamboolera ati, ‘Cha hu Siloamu mani weyose’; mani syesi njiire mani ndeyosa mani ndafuna ohubona hwange huno.” 12Nabo bamuboolera bati, “Ali yena?” Nae yaboola ati, “Ese haba siimanyire yaali.” 13Beecha baleeta eyiri Abafalisaayo omusaacha wali hale omuwofu. 14Nae bulaanu lwali oludaalo lwa Sabbaato, Yesu lu yaniasiraho eloba, mani yaamulimbusiraho emoni chae. 15Handi Abafalisaayo beecha baamuteeba engeri yiyafuniramo ohubona hwae. Nae yababoolera ati, “Omusaacha oyo yabukula edosi, mani yaalibaha hu moni change, mani naachia ndeyosa, mani bulaanu mbano mbona.” 16Abafalisaayo bandi nabo beecha baboolaanga bati, “Omusaacha wuno haba saanyala ohuba natula eyiri Nasae, olwohuba haba saatya oludaalo lwa Sabbaato.” Nae abandi nabo baboolaanga bati, “Sinyaliha sitye, omuundu omuholi we bibi ohunyala ohuhola obulolero bwakiire ano buti?” Mani beecha bahaya ohuwuliirisania. 17Mani handi beecha baboolera omusaacha muwofu oyo bati, “Siina syeene syonyala ohulomaloma hu musaacha oyo, koti lwalimbuuse emoni chao?” Nae yeecha yaboola ati, “Munabbi niye.” 18Abayudaaya nabo haba sibanyala ohufukiirira bati omusaacha oyo yaliho omuwofu, mani bati yanyoola-bunyoola lunyuma ohubona hwae, ohwoola lu beecha balaanga abebusi b'omusaacha wali nanyoolere ohubona hwae, 19mani baabateeba bati, “Omusyaani wuno yimuboola muti yebulwa niyaofula, mwaana weng'we mweene? Nae siba sitye mbwe bulaanu anyala ohubona?” 20Nae abebusi bae beecha bakobolamo bati, “Efwe humanyire huti wuno mwaana weefwe mweene, handi huti, yebulwa naali omuwofu; 21nae ohumanya esikera nanyala ohubona bulaanu, efwe haba sihumanyire daawe, kata handi sihumanyireho nende oyo olimbuuse emoni chae. Mumuteebe omweene; olwohuba omweene muhuluundu niye, mani achia ohwelomalomera omweene.” 22Abebusi bae baboola batyo, olwohuba bali batiire Abayudaaya, olwohuba Abayudaaya abo bali bamalire ohufukiirisania hale bati, omuundu yeesi naachia ohumutuumbula ati, niye Kristo, aba achia ohwiruswa busa mu Sinagoogi. 23Ohweema hweesyo, abebusi bae beecha baboola bati, “Omweene muhuluundu, mumuteebe.” 24Handi mani hulwa ehabi lyohubiri, beecha balaanga omusaacha wali hale omuwofu, mani bamuboolera bati, “Fumiaho Nasae; efwe humanyire huti, omusaacha wuno muholi we bibi.” 25Nae yakobolamo ati, “Kata naaba naali omuholi we bibi, ese haba siimanyire; nae esiindu silala syong'ene siimanyire siri siti, mbeere hale niindi omuwofu, bulaanu mbona.” 26Nabo beecha bamuboolera bati, “Siina syeene syahuholere? Alimbuuse atye emoni chao?” 27Nae yabakobolamo ati, “Ese malire ohubabooleraho hale, nae haba simunyalire hutekeeresa. Lwasiina mudaha ohusiwulira ehabi liindi? Mwesi muli ohudaha ohwehola abeeki bae?” 28Nabo bulaanu beecha bamunyoholesa, nibaboola bati, “Ewe niiwe omweeki wae, nae efwe huli abeeki ba Musa. 29Efwe humanyire huti, Nasae yalomaloma tiiri nende Musa, nae ebidiira hu musasacha wuno, efwe haba sihumanyire kata nende yaatula.” 30Mani omusaacha oyo yeecha yakobolamo ati, “Hu siina syeene, luno lubwa! Eng'we haba simumanyireho nende yaatula, nae alimbuuse emoni chiange. 31Efwe humanyire huti, Nasae haba sawuliranga abaholi be bibi, nae huti, omuundu yeesi naali owiinamira Nasae mweene, mani yaaba ohola byadaha, niye yi Nasae awulira. 32Haba sisiwulirwaangaho kata na budiidi ohutula esyaalo nisibaao siti, omuundu yeesi anyalire ohulimbusa emoni ch'omuundu webulwa naali omuwofu. 33Nikali mbwe omusaacha wuno haba saatula eyiri Nasae, haba saaliwo esiindu syoosi syaba anyala ohuhola.” 34Nabo bamukobolamo bati, “Ewe naawe owebulirwa busa mu bibi, wesi oli nende syonyala ohutwekesa?” Mani beecha bamusukuna erwaanyi we Sinagoogi. 35Yesu yeecha yawulira lunyuma ati bamalire ohusukuna omusaacha oyo erwaanyi wa Sinagoogi, mani niyeecha yabukanana nae yaboola ati, “Ewe mani ofukiirira mu Mwaana w'Omuundu?” 36Nae yakobolamo ati, “Ow'oluyaali, nae oyo niye naanu, mufukiiriremo?” 37Nae Yesu yamuboolera ati, “Ewe wamala ohumubona, handi niye oyo oli ohulomalomaanga naawe.” 38Nae yeecha yaboola ati, “Omwaami, ese fukiirira”. Mani yamala yaamwiinamira. 39Yesu yeecha yaboola ati, “Ese ndeecha mu syaalo muno ohuheenga emisango, hu bulaanu abo abatabona, banyale ohubona, handi hwaabo ababona baofule.” 40Abafalisaayo bandi bali nibali aambi nae beecha bawulira sino, mani bamuboolera bati, “Oti efwe fwesi huli abawofu, kose?” 41Nae Yesu yeecha yababoolera ati, “Muba nimuli abawofu, haba simuba muli nende esibi syoosi; nae olwohuba bulaanu muli ohuboola muti ‘Efwe hubona,’ esibi sy'eng'we, sidoong'aawo busa.
Copyright
Learn More
lug_Latn zho_Hant eng_Latn